ได้ยินชื่อเสียงเรียงนามมานานว่าร้านอาหารญี่ปุ่น ZUMA ณ โรงแรมเซนต์รีจิส นั้น เริ่ดจริงอะไรจริง การันตีได้จากอีก 7 สาขาทั่วโลก (ลอนดอน-ฮ่องกง-อิสตันบูล-ดูไบ-ไมอามี่-อาบูดาบี-นิวยอร์ค) เรียกได้ว่าเปิดสาขากันทั่วทุกมุมโลกขนาดนี้ ต้องมีอะไรเด็ดอยู่ที่นี่แน่นอน จึงไม่รีรอที่จะหาโอกาสมาชิมอาหารญี่ปุ่นในโรงแรมหกดาวแห่งนี้

เพียงแค่ก้าวมาถึงในร้านก็ต้องตื่นตะลึงไปกับการตกแต่งที่ผสมผสาน "ดิน น้ำ ลม ไฟ" เข้าไว้ด้วยกัน ให้ผู้ที่มารับประทานได้มีความผ่อนคลายไปในตัว รวมถึงภาชนะที่ใส่อาหารก็ดีไซน์ออกมาได้อย่างแปลกใหม่เช่นกัน ส่วนหน้าตาของอาหารก็ไม่น้อยหน้านะ เพราะเชฟนั้นตั้งใจรังสรรค์ความสวยงามผ่านเมนูอาหารทุกจาน จนไม่กล้าทานกันเลยทีเดียว

เปิดประเดิมมื้อสำคัญกันด้วย
"หมูดำสามชั้นเสียบไม้ย่างซอสมิโซยูซู" (350 บาท)
หมูดำของไทยที่ติดมันน้อยถึงน้อยมาก เหมาะสำหรับผู้ที่กลัวอ้วน เนื้อหมูนั้นนุ่มอย่าบอกใคร ยิ่งจิ้มกับวาซาบิซีตรัสซอส ยิ่งเพิ่มความกลมกล่อมเป็นสองเท่า

"เห็ดญี่ปุ่นย่างด้วยซอสเนยกระเทียม" (190 บาท)
เห็ดชิตาเกะชั้นดีส่งตรงจากแดนอาทิตย์อุทัย ย่างมาจากเตาโรบาตะ ทำให้เนื้อเห็ดนุ่มและหอมหวลชวนชิมเป็นที่สุด

"หอยเชลล์ฮอกไกโดย่าง เสริ์ฟพร้อมซีอิ๊วหวานและซอสแอปเปิ้ลวาซาบิ" (760 บาท)
หอยเชลล์ตัวโตเนื้อแน่นเต็มคำ มาพร้อมรสชาติเปรี้ยวนิดๆ ของซอสแอปเปิ้ลวาซาบิด้านบน ให้รสชาติแปลกใหม่สุดๆ

"ข้าวห่อสาหร่ายไส้ปูนิ่มทอดพร้อมซอสวาซาบิ" (480 บาท)
โดดเด่นด้วยรสชาติสุดอร่อยของปูนิ่มทอด บวกกับไข่กุ้งวาซาบิมายองเนส ที่เชฟคิดค้นสูตรพิเศษขึ้นมาโดยเฉพาะ

"ข้าวปั้นหน้าแซลมอนลนไฟพร้อมไข่ปลาและหนังปลาย่างกรอบ" (380 บาท)
Signature Menu ของฝั่งซูชิ ซึ่งยอดเยี่ยมสมตำแหน่งจริงๆ เพราะเมนูนี้ฟินมากๆ เคยมีคนแนะนำให้ลอง ซึ่งเขาบอกว่าเนื้อแซลมอนนั้นนุ่มมากแทบละลายในปาก แล้วก็เป็นเช่นดังคำร่ำลือจริงๆ อร่อยเพลินจนอยากสั่งเพิ่มเป็นดับเบิ้ล

ปิดท้ายด้วยเมนูของหวาน "ZUMA Homemade Sorbet" (350 บาท)
ไอศครีมโฮมเมดรสชาติเปรี้ยวถึงใจ เสริ์ฟพร้อมผลไม้ตามรสชาตินั้นๆ จานนี้โดดเด่นที่ภาชนะ สวยงามตามท้องเรื่องจริงๆ


ไม่แปลกใจเลยที่ ZUMA โด่งดังได้ทั่วโลก เพราะรสชาติอาหารนั้นอร่อยและแปลกใหม่กว่าอาหารญี่ปุ่นทั่วไป แม้ว่าราคาจะดูแรงไปนิด แต่ขอบอกว่าคุ้มค่ากับเม็ดเงินที่จ่ายไปแน่นอน 


 